Bitcoin-boom i Grækenland efter gældskrise

Lukningen af de græske banker med efterfølgende kontantmangel har givet momentum for Bitcoin-teknologien.

Brugen af bitcoin i Grækenland er steget til det femdobbelte over de seneste måneder, ifølge det amerikanske magasin Fortune.

Den græske regering forsøger at forhindre borgerne i at trække deres penge ud af landet, og der tilbyder bitcoin en smutvej. Det skriver Reuters.

Græske banker har været lukket siden 29. juni og åbner først mandag den 20. juli. I mellemtiden har grækerne tyet til apps, der kan vise vej til fungerende hæveautomater, men også bitcoin er blevet brugt som en nødløsning.

I de sidste tre uger har græske hæveautomater været begrænset til at kunne udbetale 60 euro til hver person pr. dag. Ved at veksle sine penge til bitcoin, har det været muligt at hæve op til 1000 euro pr. dag. Der findes dog kun to bitcoin-pengeautomater i Grækenland, som begge er blevet opsat inden for den sidste måned.

Den første bitcoin-pengeautomat blev opsat i en boghandel lige uden for Athen. Nu er endnu en automat opsat i teknologi-inkubatoren The Cube, som også ligger i Athen.

Bitcoins hjælper grækerne til at få kontanter i hånden, men indbyggerne bruger også bitcoin, fordi at de gerne vil have deres penge ud af bankerne i tilfælde af, at landet ryger ud af euroen og får devalueret sin oprindelige valuta.